送張仲謀
作者：黄庭堅
朝代：宋

paragraphs: 竹雞相呼泥滑滑，夜雨連明溪漲闊。
門前馬作遠行嘶，迺是張侯來訪別。
入門下馬未暖席，猛如秋鷹欲飛掣。
黄花可浮惜別杯，官沽苦酸不堪設。
張侯少年氣高秀，太華孤峰带冰雪。
袖中日日有新詩，正與秋蟲同一律。
吏曹不能弄以事，太尉家兒盡英悊。
窮愁寂寞雙鳬縣，唯子可輸肝膽說。
遊君宮室如芝蘭，於我弟兄比瓜葛。
相親更覺相去難，挽斷衫袖不忍訣。
緬懷君家方盛時，迺翁屢把連城節。
北使初隨富亳州，萬死弗顧探虎穴。
煌煌忠槩奬王命，汝等於今仕朝列。
稍開塞上秋草黄，螗螂怒臂當車轍。
將軍西擁十萬師，謀士各伸三寸舌。
胡不還家讀父書，上疏論兵款天闕。
燕然山石可磨鎸，誰能禦子勒勳伐。
功業未成且自愛，早寄書來慰饑渴。